**TISZAVASVÁRI VÁROS ÖNKORMÁNYZATA**

**KÉPVISELŐ-TESTÜLETÉNEK**

**320/2019. (VIII. 29.) Kt. számú**

**határozata**

**Állásfoglalás kezdeményezése téli rezsicsökkentésről**

Tiszavasvári Város Önkormányzata Képviselő-testülete az „**Állásfoglalás kezdeményezése téli rezsicsökkentésről”** szóló előterjesztéssel kapcsolatban az alábbi döntést hozza:

1. Kezdeményezi a határozat-tervezet 1. sz. mellékletét képező megkereséssel a Belügyminisztériumtól állásfoglalás kérését, a téli rezsicsökkentéssel kapcsolatban felmerült kérdéskörben.
2. Felkéri a Polgármestert, hogy az állásfoglalás kérő levelet küldje meg a Belügyminisztérium részére.

**Határidő:** azonnal **Felelős:** Szőke Zoltán polgármester

 **Szőke Zoltán Ostorháziné dr. Kórik Zsuzsanna**

 **polgármester jegyző**

*320/2019. (VIII. 29.) Kt. számú határozat 1. melléklete*

**Tiszavasvári Város Polgármesterétől**

**4440 Tiszavasvári, Városháza tér 4. sz.**

**Tel.: 42/520-500 Fax.: 42/275–000 E–mail: tvonkph@tiszavasvari.hu**

**Ügyiratszám:** 777-…./2019.

**Tárgy:** Állásfoglalás kérés téli rezsicsökkentésről

**Ügyintéző:** Krasznainé dr. Csikós Magdolna

**Belügyminisztérium**

**Önkormányzati Államtitkárság**

**Tisztelt Államtitkár Úr!**

**Az alábbi téli rezsicsökkentéssel kapcsolatos kérdéskörben kérem megtisztelő segítségét:**

Tiszavasvári Város Önkormányzata, a téli rezsicsökkentésben korábban nem részesült, vezetékes gáz- vagy távfűtéstől eltérő fűtőanyagot felhasználó háztartások egyszeri támogatásáról szóló ***1602/2018. (XI. 27.) Korm. határozat*** 2. sz. melléklete alapján központi támogatásban részesültek. ***A támogatás összege Tiszavasvári esetében 7.332.000 Ft***, mely az önkormányzat bankszámlaszámára megérkezett.

Ezen támogatás felhasználására és az érintett háztartások közötti szétosztására van lehetőségünk ***természetbeni támogatás biztosítása céljából háztartásonként 12.000 Ft összegben*** 2019. december 15-ig.

Tiszavasvári településen ***611 háztartás igényelte*** ezt a támogatási formát.

Az adott témára vonatkozik továbbá a téli rezsicsökkentés végrehajtását követően szükségessé váló további intézkedésekről szóló ***1364/2018. (VII. 27.) Korm. határozat és az ahhoz kapcsolódó Eljárásrend.*** Ezen szabályozás tartalmazza, hogy az Országos Katasztrófavédelmi Főigazgatóság ellenőrzi, hogy a bejelentő háztartása korábban téli rezsicsökkentésben nem részesült. **A Szabolcs-Szatmár-Bereg Megyei Katasztrófavédelmi Igazgatóság 2019. február 15. napján megküldte az ezzel kapcsolatos vizsgálata eredményét** **(jelen levelem 1. sz. melléklete)**, mely alapján **75 db háztartás** az igénylők közül – „**úgy tűnik”**- nem jogosult a támogatásra.

Ezen háztartások a Katasztrófavédelem tájékoztatója alapján az NKM adatbázisában szerepelnek, tehát korábban részesültek rezsicsökkentési támogatásban, és részükre jelen támogatás nem jár.

**A Magyar Államkincstár Szabolcs-Szatmár-Bereg Megyei Igazgatósága 2019. április 5. napján kelt tájékoztató levelében (jelen levelem 2. sz. melléklete) az alábbiakat közli a témában:**

„A beérkezett igénybejelentésekből összeállított adatbázist az OKF adminisztratív vizsgálatnak vetette alá, melynek során ezen adatok az NKM Földgázszolgáltató Zrt. 2018. március 9. napján hatályos adatait tartalmazó adatbázisával kerültek összevetésre. A vizsgálat megállapította, hogy előfordult olyan háztartás, mely szerepel mind a két adatbázisban.”

Ugyanezen levél közli **7 db háztartás** adatait, mely részére a támogatás nem biztosítható.

Ezen tájékoztatóban rögzítettek alapján **Tiszavasvári Város Önkormányzata részéről tájékoztattuk a kérdéses igénybejelentőket,** és kértük őket, hogy amennyiben rezsicsökkentésben korábban nem részesültek, és kérelmük mégis elutasításra került, akkor a Tiszavasvári Polgármesteri Hivatal részére **egy nyilatkozatot szíveskedjenek benyújtani arra vonatkozóan, hogy büntetőjogi felelősségük tudatában kijelentik, hogy az ingatlan vezetékes földgáz bekötéssel, illetve gázmérő órával nem rendelkezik**.

Jelen levelem **3. sz. mellékletét** képezi azon **30 db háztartás adata, akik** részünkre **megtették** a fent meghatározott **nyilatkozatot, és kérték az előzetesen elutasított kérelmük felülvizsgálatát arra hivatkozással.**

**Ezen nyilatkozatokat 2019. május 17. napján kelt tájékoztatást kérő levelünkkel együtt megküldtük a Szabolcs-Szatmár-Bereg Megyei Katasztrófavédelmi Igazgatóság részére.**

**A Szabolcs-Szatmár-Bereg Megyei Katasztrófavédelmi Igazgatóság 2019. július hónapban tájékoztatott erre válaszul az alábbiakról: (válaszlevelük jelen levelem 4. sz. melléklete)**

„….az érintett helyi önkormányzat mérlegelheti a természetbeni juttatás igénybevételének jogszerűségét és lehetőségét.

………

2019. február 28. napját követően a hivatásos katasztrófavédelmi szervnek nincs lehetősége új, vagy ismételt helyszíni vizsgálatot végezni.”

**Fentiek alapján nem megállapítható részünkről, hogy az első körben 75 db kérdéses háztartás közül melyek jogosultak a téli rezsicsökkentés igénybevételére jogszerűen, a későbbiekben az önkormányzat által elszámolhatóan.**

Tekintettel arra a tényre is, hogy– jelen feladatellátás tekintetében - **az önkormányzat nem hatáskör gyakorló,** kérem válaszát arra vonatkozóan, hogy **azon 30 db háztartás részére,** akik az **önkormányzat felhívására nyilatkoztak** arról, hogy korábban **nem részesültek rezsicsökkentésben kifizethető-e** az önkormányzat számláján erre a célra rendelt összegből a **támogatás.**

Kérem válaszát továbbá abban a kérdésben is, hogy **azon 38 db háztartás vonatkozásában,** ahol a **katasztrófavédelem** tájékoztatáskérő megkeresésünkre közölte, hogy **nem rendelkezik egyértelmű adattal** arról, hogy a megjelölt háztartások **részesültek-e a rezsicsökkentésben** és az **önkormányzat** fenti **nyilatkozattételi kérelmére sem reagáltak, milyen eljárásrend követendő.** Ilyen esetben az állampolgári **megkeresések megválaszolására, a jogosultság elbírálására, a tényállás tisztázására ki rendelkezik hatáskörrel.**

Kérem, hogy a vázolt problémáinkkal kapcsolatban tájékoztatásukat, írásbeli állásfoglalásukat megadni szíveskedjenek.

Tiszavasvári, 2019. augusztus 21.

 Tisztelettel:

 **Szőke Zoltán**

 **polgármester**